පා‍සල් ක්‍රීඩා උත්සව සඳහා සිසු සිසුවියන් යොදා ගැනීමට පෙර ඔවුන්ගේ ශාරීරික යෝග්‍යතාව පරීක්ෂා කිරීමේ විධිමත් වැඩපිළිවෙළක් වහාම සකසන ලෙස ජනාධිපති මහින්ද රාජපක්ෂ මහතා අධ්‍යාපන ඇමැති බන්දුල ගුණවර්ධන මහතාට ඊයේ (27) උපදෙස් දුන්නේය.අරණායක ප්‍රදේශයේ පාසලක සිසුවියක් නිවාසාන්තර ක්‍රීඩා උළෙලකට පුහුණු වීම් සඳහා සහභාගී වෙමින් සිටියදී මිය යාමේ අවාසනාවන්ත සිදුවීම සම්බන්ධයෙන් අවධානය යොමු කළ ජනාධිපතිවරයා අධ්‍යාපන ඇමැතිවරයාට මෙසේ උපදෙස් දී තිබේ.මෙම සිදුවීම දිනමිණ පුවත්පත ඊයේ සිය ප්‍රධාන ප්‍රවෘත්තිය ලෙස පළ කර තිබුණු අතර ඒ පිළිබඳ අවධානය යොමු කළ ජනාධිපතිවරයා අධ්‍යාපන ඇමැතිවරයා වෙත මෙම උපදෙස් දුන් බව ජනාධිපති මාධ්‍ය සම්බන්ධීකරණ ලේකම් විජයානන්ද හේරත් මහතා පැවසීය.මෙවැනි සිදුවීම් යළි වාර්තා වීමට ඉඩ නොතබන ලෙස අවධාරණය කර ඇති ජනාධිපතිවරයා මේ කටයුතු සඳහා ක්‍රීඩා සහ සෞඛ්‍ය අමාත්‍යාංශ දායක කර ගන්නා ලෙසත් ඇමැතිවරයාට උපදෙස් දුන් බව ඒ මහතා දිනමිණට ප්‍රකාශ කළේය.පාසල් නිවාසාන්තර ක්‍රීඩා උත්සවවලට සහභාගී වෙමින් සිටි සිසුවියන් දෙදෙනකු මිය යාමේ සිදුවීම් මේ වසර තුළ වාර්තා වූ අතර අරණායක රිවිසඳ ජාතික පාසලේ සහ හලාවත ආනන්ද විදුහලේ සිසුවියෝ දෙදෙනක් මේ අවාසනාවන්ත සිදුවීම්වලට මුහුණ දුන්හ. .